— Чым яшчэ мы адрозніваемся ад традыцыйных форм адукацыі? Як у кнізе Экзюперы, мы ў адказе за тых, каго прыручылі, — гаворыць Алена Ігнатовіч. — Ацаніўшы патэнцыял і рэсурс нашых выпускнікоў, мы стварылі грамадскае аб’яднанне — «Асацыяцыю спецыялістаў па рабоце з моладдзю». Гэта дазваляе нам не проста трымаць з імі сувязь, а мець платформу, асноўная роля якой — у метадычнай падтрымцы і пастаянным абнаўленні тэхналогій і метадаў работы з моладдзю. А яшчэ кожны год мы выпускаем зборнік серыі «Выхаванне ў сатворчасці». Апошні выйшаў пад назвай «Крэатыўны рэсурс работы з моладдзю». У сааўтарах — і нашы слухачы. Яны апісваюць свае практычныя формы работы, а мы дапамагаем ім пераасэнсаваць іх напрацоўкі тэарэтычна. Такім чынам, ідзе абмен–узаемаўзбагачэнне: мы напітваемся ад практыкаў, а практыкі напітваюцца ад нас. У працяг выдавецкай тэмы нельга тут не сказаць і пра часопіс «Моладзь і грамадства», уключаны ВАК Рэспублікі Беларусь у спіс выданняў для публікацый вынікаў даследаванняў па сацыялогіі і культуралогіі. Кафедра рыхтуе ўжо сёмы выпуск. Запрашаем навукоўцаў, аспірантаў і ўсіх, хто цікавіцца маладзёжнай тэматыкай, прыняць удзел.